മുതിര്ന്നവര്ക്കുള്ള ഭവന പദ്ധതി പൂര്ത്തീകരിക്കാന് ഉത്തരവ് കിഴക്കമ്ബലം: കുന്നത്തുനാട് പഞ്ചായത്തിലെ പടിഞ്ഞാറേ മോറയ്ക്കാലയില് മുതിര്ന്ന പൗരന്മാര്ക്കായുള്ള സ്വകാര്യ കമ്ബനിയുടെ ഭവനപദ്ധതി 2022 ജനുവരി 10 നകം പൂര്ത്തീകരിച്ച് കൈമാറണമെന്നു കേരള റിയല് എസ്റ്റേറ്റ് റെഗുലേറ്ററി അഥോറിറ്റി ഉത്തരവിട്ടു. ഭവനനിര്മാണം വൈകിയ കാലത്തെ പലിശ ഉടമയ്ക്ക് അവകാശപ്പെടാമെന്നും നിര്മാണം പൂര്ത്തിയാക്കി ഭവനം ഉടമയുടെ പേരില് രജിസ്റ്റര് ചെയ്യണമെന്നും ഉത്തരവിലുണ്ട്. വരാന്ത ഗാര്ഡന്സ് എന്ന പേരിലുള്ള പദ്ധതി പ്രകാരം മുഴുവന് പണവും കൈപ്പറ്റിയിട്ടും ഭവനത്തിന്റെ നിര്മാണം പൂര്ത്തീകരിച്ചിട്ടില്ല. ഇതേ തുടര്ന്നുണ്ടായ പരാതിയിലാണ് അഥോറിറ്റി ചെയര്മാന് പി.എച്ച്. കുര്യന്റെ ഉത്തരവ്. 2010 ഡിസംബറില് നിര്മാണം തുടങ്ങി 2012 ജൂലൈ 31നകം പൂര്ത്തീകരിച്ച് നല്കാമെന്നായിരുന്നു കരാര്. നാല് ജില്ലകളില് 64 ഭവനങ്ങളാണ് നിര്മിക്കുന്നത്. വിദേശ മലയാളികളും വിരമിച്ച ഉദ്യോഗസ്ഥരുമായിരുന്നു പണം നല്കിയിരുന്നത്. നിര്മാണം വൈകുകയും നിര്മാതാക്കള് കൂടുതല് പണം ആവശ്യപ്പെടുകയും ചെയ്തതോടെ പണം നല്കിയവരില് ചിലര് മുഖ്യമന്ത്രിക്ക് പരാതി നല്കിയിരുന്നു. മറ്റു ചിലര് റെഗുലേറ്ററി അഥോറിറ്റിക്കും പരാതി നല്കി. അന്വേഷണത്തിനൊടുവിലാണ് ഉത്തരവുണ്ടായിട്ടുള്ളത്.